อบจ.กำแพงเพชร ขับเคลื่อนนโยบายในการกำจัดผักตบชวาในแหล่งน้ำ
อบจ.กำแพงเพชร ขับเคลื่อนนโยบายในการกำจัดผักตบชวาในแหล่งน้ำ

 ณ คลองห้วยน้อย บ้านห้วยใหญ่ ตำบลมหาชัย อำเภอไทรงาม จังหวัดกำแพงเพชร นายธัชชัย สีสุวรรณ ผู้ว่าราชการจังหวัดกำแพงเพชร เป็นประธานเปิดกิจกรรมการกำจัดผักตบชวาของชุดเฉพาะกิจปราบปรามผักตบชวาจังหวัดกำแพงเพชร พร้อมด้วยหัวหน้าส่วนราชการ หน่วยงาน อบต.มหาชัย และประชาชนจิตอาสาทำความดี กว่า 200 คน ร่วมด้วยช่วยกันกำจัดผักตบชวา โดยมีนายปรีชา ฤกษ์หร่าย รองนายกองค์การบริหารส่วนจังหวัดกำแพงเพชร (รักษาการนายกองค์การบริหารส่วนจังหวัดกำแพงเพชร) เป็นผู้กล่าวรายงาน 

ทั้งนี้ คลองห้วยน้อยมีปริมาณผักตบชวา และวัชพืชขึ้นหนาแน่น จนมองไม่เห็นผิวน้ำ อำเภอไทรงาม จึงได้ขอรับการสนับสนุน จากองค์การบริหารส่วนจังหวัดกำแพงเพชร เข้าดำเนินการขุดลอกคลองห้วยน้อย ซึ่งชุดปราบปรามเฉพาะกิจผักตบชวา โดยจังหวัดกำแพงเพชร ร่วมกับองค์การบริหารส่วนจังหวัดกำแพงเพชร นำเครื่องจักรขององค์การบริหารส่วนจังหวัดกำแพงเพชร ประกอบด้วยรถแบคโฮ 2 คัน ชนิดแขนยาวติดตั้ง บุ้งกี๋ ตักวัชพืชขนาดกว้าง 2.10 เมตร ลึก 80 เซนติเมตร และรถแบคโฮแขนสั้น ติดตั้งบุ้งกี๋ขนาดกว้าง 3 เมตร ลึก 1 เมตร และเรือผลักดันผักตบชวา 3 ลำ ที่ทำการดัดแปลงต่อเติม เพื่อใช้ผลักดันผักตบชวา ลงขุดลอกคลองห้วยน้อย ซึ่งเป็นลำคลองที่รับน้ำจากแม่น้ำปิง และมีน้ำใช้ได้ตลอดทั้งปี ประชาชนหลายพันหลังคาเรือนใช้ประโยชน์ด้านการเกษตรกรรม โดยเริ่มมีปริมาณผักตบชวาสะสมขึ้นหนาแน่น และยังไม่เคยได้รับการขุดลอกมาก่อน ส่งผลให้ในบางช่วงที่ปริมาณวัชพืชขึ้นหนาแน่น น้ำจะเน่าเสีย และลำคลองตื้นเขิน ในการทำกิจกรรมขุดลอกคลองห้วยน้อย ในวันนี้ (9 เม.ย.61) ประชาชนผู้ใช้ประโยชน์จากคลองห้วยน้อยทุกคนรู้สึกดีใจ จึงได้ร่วมด้วยช่วยกันมีส่วนร่วมในการกำจัดผักตบชวา และวัชพืชในลำน้ำคลองให้หมดไป  ซึ่งกิจกรรมนี้นอกจากทำให้แหล่งน้ำสะอาดแล้ว ยังเป็นการขับเคลื่อนตามนโยบายของรัฐบาล และนโยบายของจังหวัดกำแพงเพชร ในการแก้ไขปัญหาผักตบชวา ให้หมดไปจากแหล่งน้ำ คู คลอง ให้หมดสิ้นไปทั้งประเทศ